Na temelju članka 67. Zakona o vodama ( Narodne novine 153/09, 63/11, 130/11, 56/13, 14/14 i 46/18), članka 29. Statuta Općine Mrkopalj (Službene novine Primorsko-goranske županije br. 23/09, 34/09-ispr.,13/13,19/13,08/18)a po prethodnom mišljenju Hrvatskih voda KLASA: \_\_\_\_\_\_\_\_\_\_\_\_\_, UR.BROJ: \_\_\_\_\_\_\_\_\_\_\_\_ od \_\_\_\_\_\_\_\_\_\_\_\_ godine, Općinsko vijeće općine Mrkopalj na sjednici održanoj \_\_.2018. godine donosi

ODLUKU

o odvodnji otpadnih voda na području aglomeracije Mrkopalj

1. **OPĆE ODREDBE**

Članak 1.

Ovom se Odlukom utvrđuju:

* Način odvodnje otpadnih voda na području aglomeracije Mrkopalj,
* Način odvodnje onečišćenih oborinskih voda koje se ne ispuštaju u sustav javne odvodnje,
* Način ispuštanja otpadnih voda na područjima na kojima je i na kojima nije izgrađen sustav javne odvodnje,
* Uvjeti ispuštanja otpadnih voda u sustav javne odvodnje,
* Granične vrijednosti emisija otpadnih voda u sustav javne odvodnje,
* Zemljopisni podaci o mjestu ispuštanja otpadnih voda iz sustava javne odvodnje u tijela površinskih voda,
* Podaci o nadležnostima održavanja sustava javne odvodnje,
* Uvjeti održavanja bioloških uređaja za pročišćavanje sanitarnih otpadnih voda, održavanja i pražnjenja sabirnih i septičkih jama,
* Upućivanje na obvezu priključenja na građevine javne odvodnje sukladno Odluci o priključenju i Općim i tehničkim uvjetima isporuke vodnih usluga,
* Način i uvjeti davanja koncesije za pražnjenje sabirnih i septičkih jama,
* Nadzor nad provođenjem ove Odluke,
* Prekršajne odredbe, te
* Prijelazne i završne odredbe.

Članak 2.

Pojmovi, u smislu ove Odluke, imaju sljedeća značenja:

*Mali uređaji za pročišćavanje sanitarnih otpadnih voda* su uređaji za pročišćavanje otpadnih voda kapaciteta do 50 ES.

*Razdjelni sustav odvodnje* je sustav kod kojeg se oborinske vode odvode sustavom oborinske odvodnje odvojeno od sustava javne odvodnje kojim se odvode sanitarne i tehnološke otpadne vode.

*Kanalizacijski priključak* je spoj sustava interne i javne odvodnje, a sastoji se od priključnog kontrolnog okna i priključnog cjevovoda sa spojem na sustav javne odvodnje. Priključni cjevovod spaja se na kontrolno okno kanalizacijskog kolektora ili direktno na cijev kanalizacijskog kolektora.

*Sustav interne odvodnje* sastoji se od cjevovoda s pripadajućim građevinama i uređajima (crpna stanica, separator ulja i masti i sl.) počevši od nekretnine korisnika, a zaključno s priključnim kontrolnim oknom u pravilu smještenim na privatnoj nekretnini. Iznimno, u slučaju posebnih terenskih uvjeta, priključno okno može se izgraditi uz rub javne površine kao dio sustava interne odvodnje.

*Priključno okno* je mjesto u kojem je moguće vršiti kontrolu funkcionalnosti kanalizacijskog priključka i uzimati uzorke za kontrolu kvalitete otpadnih voda.

*Revizijsko ili kontrolno okno* je mjesto u kojem se vrši kontrola i održavanje cjevovoda na sustavu javne, odnosno interne odvodnje.

*Septička jama ili taložnica* je vodonepropusna tro ili više komorna građevina sa preljevom pročišćene otpadne vode u upojnu/drenažnu građevinu za prikupljanje sanitarnih i biorazgradivih tehnoloških otpadnih voda.

*Sabirna jama* je jedno ili dvokomorna vodonepropusna građevina bez preljeva i ispusta za prikupljanje sanitarnih i tehnoloških otpadnih voda.

*Sustav javne oborinske odvodnje* je zatvoreni sustav za odvodnju oborinskih padalina sa nepropusnih javnih površina.

Članak 3.

1. Ova Odluka odnosi se na područje aglomeracije Mrkopalj.
2. Aglomeracija Mrkopalj obuhvaća naselja Mrkopalj i Sunger.

(3) Granice aglomeracije na području sustava javne odvodnje ucrtane su na preglednoj karti koja je sastavni dio ove Odluke, ali se ne objavljuje u „Službenim novinama Primorsko – goranske županije“.

Članak 4.

(1) Otpadne vode s područja aglomeracije Mrkopalj ispuštaju se u sustav javne odvodnje te se iste dovode do uređaja za pročišćavanje otpadnih voda i ispuštaju u prijemnik.

(2) Objekti unutar aglomeracije, a u naselju bez sustava javne odvodnje, svoje otpadne vode zbrinjavaju putem sustava interne odvodnje.

Članak 5.

Djelatnost javne odvodnje na području Općine Mrkopalj obavlja javni isporučitelj vodne usluge Komunalac – vodoopskrba i odvodnja d.o.o. Delnice sa sjedištem u Delnicama, Supilova 173 (u daljnjem tekstu: javni isporučitelj vodne usluge).

Članak 6.

(1) Korisnik sustava javne odvodnje je svaka pravna i fizička osoba koja je vlasnik, korisnik, odnosno zakoniti posjednik nekretnine priključene na sustav javne odvodnje.

(2) Korisnik sustava javne odvodnje obvezan je plaćati cijenu za vodne usluge javne odvodnje.

(3) Visinu cijene za vodne usluge javne odvodnje Odlukom određuje isporučitelj vodnih usluga sukladno Zakonu o vodama i s njim povezanim propisima.

1. NAČIN ODVODNJE OTPADNIH VODA NA PODRUČJU AGLOMERACIJE MRKOPALJ
   1. *Općenito*

Članak 7.

Odvodnja otpadnih voda obavlja se putem sustava odvodnje koji se dijele na:

* Sustav javne odvodnje;
* Sustav interne odvodnje;
* Sustav oborinske odvodnje.
  1. *Sustav javne odvodnje*

Članak 8.

(1) Sustav javne odvodnje čine komunalne vodne građevine za javnu odvodnju kojima se prikupljaju i odvode komunalne otpadne vode do uređaja za pročišćavanje otpadnih voda, odnosno do mjesta ispuštanja u prijemnik, zajedno s pripadajućim uređajima, objektima i opremom, koji čine tehničku, odnosno tehnološku cjelinu, a služe za zaštitu voda i tla od onečišćenja.

(2) Prema načinu odvodnje sustav javne odvodnje aglomeracije Mrkopalj je razdjelni.

(3) Sustav javne odvodnje u vlasništvu je javnog isporučitelja.

* 1. *Sustav interne odvodnje*

Članak 9.

Sustav interne odvodnje koji je spojen na sustav javne odvodnje preko kanalizacijskog priključka čine kanalizacijski vodovi sa ili bez građevina za pročišćavanje otpadnih voda, crpne stanice i druge slične građevine za prikupljanje i odvodnju otpadnih voda iz građevina i drugih nekretnina u kojima nastaju otpadne vode, do kanalizacijskog priključka na sustav javne odvodnje.

Članak 10.

Ukoliko sustav interne odvodnje nije spojen na sustav javne odvodnje, sustav interne odvodnje čine kanalizacijski vodovi, crpne stanice i druge slične građevine za prikupljanje i odvodnju otpadnih voda iz građevina i drugih nekretnina u kojima nastaju otpadne vode, sabirne jame, odnosno odgovarajući uređaj za pročišćavanje otpadnih voda s ispusnom građevinom i upojnom građevinom.

Članak 11.

(1) Otpadne vode ispuštaju se iz sustava interne odvodnje u sustav javne odvodnje preko kanalizacijskog priključka.

(2) Na kanalizacijskom priključku se, u pravilu, nalazi priključno okno na mjestu spoja sustava interne odvodnje sa priključkom na sustav javne odvodnje. Ukoliko na kanalizacijskom priključku nema priključnog okna, priključnim oknom smatra se revizijsko okno na sustavu javne odvodnje na koji se priključuje sustav interne odvodnje.

(3) Ukoliko ne postoji priključno okno na kanalizacijskom priključku niti revizijsko okno na sustavu javne odvodnje, priključnim oknom smatra se zadnje revizijsko okno na sustavu interne odvodnje prije priključka na sustav javne odvodnje.

Članak 12.

Javnom isporučitelju vodne usluge mora biti osiguran nesmetan pristup do priključnog okna radi kontrole funkcionalnosti kanalizacijskog priključka, mjerenja protoka i uzimanja uzoraka za kontrolu kvalitete otpadnih voda.

Članak 13.

Svoj kanalizacijski priključak i sustav interne odvodnje gradi i održava o svom trošku vlasnik građevine ili druge nekretnine u kojoj nastaju otpadne vode, a u skladu sa odredbama Zakona o vodama, Zakona o prostornom uređenju i gradnji te uvjetima priključenja na javni kanalizacijski sustav.

Članak 14.

(1) Spoj internog sustava odvodnje na priključno okno izvodi javni isporučitelj vodne usluge ili njegov ugovaratelj na zahtjev i o trošku vlasnika građevine ili druge nekretnine u kojima nastaju otpadne vode.

(2) Na traženje vlasnika građevine ili zakonitog posjednika nekretnine isporučitelj vodnih usluga može dopustiti da isti sam izvede radove (ili dio radova) koji su potrebni za priključenje građevine na sustav javne odvodnje, uz uvjet da se radovi koje on izvodi odnosno organizira, obave zakonito, prema Općim i tehničkim uvjetima isporučitelja vodnih usluga i pravilima struke, uz nadzor ovlaštene osobe isporučitelja vodnih usluga.

(3) U slučaju iz stavka 2. ovog članka, isporučitelj vodnih usluga može uvjetovati da montažu i polaganje cijevi izvodi isključivo isporučitelj vodnih usluga ili njegov ugovaratelj, zbog složenosti zahvata, tehničkih ili drugih opravdanih razloga.

Članak 15.

(1) Vlasnici građevine ili zakoniti posjednici nekretnine koja se nalazi na nižoj točki od priključnog okna na sustav javne odvodnje priključuju interni sustav odvodnje putem pumpe i tlačnog voda.

(2) Ako ne postoji mogućnost priključenja na sustav javne odvodnje, sustav interne odvodnje mora se, dok se ne steknu uvjeti za priključenje na sustav javne odvodnje, priključiti na sabirnu ili septičku jamu, odnosno prijemnik nakon pročišćavanja otpadnih voda na uređaju odgovarajućeg kapaciteta i stupnja pročišćavanja.

* 1. *Sustav oborinske odvodnje*

Članak 16.

(1) Sustav oborinske odvodnje čine cjevovodi, zatvoreni ili otvoreni kanali, prirodna korita, slivnici i druge građevine kojima se oborinske vode prikupljaju, pročišćavaju i odvode u sustav javne oborinske odvodnje ili izravno u prijemnik.

(2) Građevine za oborinsku odvodnju stambenih zgrada, poslovnih i drugih prostora grade i održavaju njihovi vlasnici kao internu odvodnju na način da oborinske vode prikupljaju i ispuštaju unutar građevinskih čestica zgrada putem retencija i upojnih građevina.

(3) Nije dozvoljeno priključivanje interne odvodnje oborinskih voda na javni sustav odvodnje. Korisnik usluge/potrošač dužan je dopustiti stručnim službama isporučitelja vodne usluge pregled i nadzor nad internim instalacijama ukoliko postoji sumnja u nepridržavanje odredaba ove Odluke.

1. NAČIN ODVODNJE ONEČIŠĆENIH OBORINSKIH VODA KOJE SE NE ISPUŠTAJU U SUSTAV JAVNE ODVODNJE

Članak 17.

Odvodnja onečišćenih oborinskih voda vrši se sukladno:

* Odredbama zakona kojim se uređuju vode,
* Odredbama odluke kojom se uređuje zaštita izvorišta vode za piće, te
* Odredbama ove Odluke.

Članak 18.

U sustav oborinske odvodnje ne smiju se ispuštati sanitarne, tehnološke i druge onečišćene otpadne vode.

Članak 19.

Onečišćene oborinske vode moraju se prije ispuštanja u prijemnik pročistiti putem pjeskolova, separatora i drugih sličnih uređaja za pročišćavanje.

Članak 20.

Slivnici, linijske rešetke i slične građevine koje prihvaćaju onečišćene oborinske vode u sustav oborinske odvodnje moraju imati taložnicu minimalne zapremine 0,25 m3, s dubinom, u pravilu, ne manjom od 1 m.

Članak 21.

Ulični slivnici se moraju postavljati na odgovarajućim razmacima koji omogućavaju prihvat oborinskih voda sa gravitirajućih slivnih površina.

1. ZEMLJOPISNI PODACI O MJESTIMA ISPUŠTANJA OTPADNIH VODA IZ SUSTAVA JAVNE ODVODNJE U TIJELA POVRŠINSKIH VODA

Članak 22.

Otpadne vode iz aglomeracije Mrkopalj ispuštaju se putem sanitarne kanalizacije do uređaja za pročišćavanje otpadnih voda Općine Mrkopalj prema HTRS96 TM koordinatama ispusta E=367490.21; N=5021557.86. Uređaj za pročišćavanje otpadnih voda izgrađen je na k.č. 817 k.o. Sunger.

1. UVJETI ISPUŠTANJA OTPADNIH VODA NA PODRUČJIMA NA KOJIMA JE I NA KOJIMA NIJE IZGRAĐEN SUSTAV JAVNE ODVODNJE
   1. *Općenito*

Članak 23.

U sustav javne odvodnje smiju se ispuštati otpadne vode sukladno:

* + Odredbama zakona kojim se uređuju vode;
  + Odredbama pravilnika kojim se propisuju granične vrijednosti emisija otpadnih voda;
  + Vodopravnoj dozvoli za ispuštanje otpadnih voda, odnosno rješenju o objedinjenim uvjetima zaštite voda;
  + Odredbama odluke kojom se uređuje zaštita izvorišta vode za piće;
  + Odredbama ove Odluke;
  + Odredbama akta koje izdaje javni isporučitelj vodne usluge kojima se određuju granične vrijednosti za KPKCr, BPK5, sulfate, kloride, ukupni dušik i ukupni fosfor ovisno o stupnju izgrađenosti i funkcionalnosti uređaja za pročišćavanje otpadnih voda u kojem se pročišćavaju otpadne vode.

Članak 24.

(1) Granične vrijednosti emisija u biorazgradivim tehnološkim otpadnim vodama za ispuštanje u sustav javne odvodnje su:

* KPKCr = 700 mg/l
* BPK5 = 250 mg/l
* pH = 6,5 - 9,5
* Ukupna ulja i masti = 100 mg/l

(2) Granične vrijednosti emisija u sanitarnim otpadnim vodama za ispuštanje u sustav javne odvodnje se ne propisuju.

(3) Javni isporučitelj vodne usluge može pojedinim gospodarskim korisnicima izdati akt u kojem im dopušta i više granične vrijednosti emisija od navedenih u stavku 1. ovog članka. Pri tome javni isporučitelj vodne usluge ne smije dovesti rad sustava javne odvodnje, uređaja za pročišćavanje otpadnih voda i prijemnik pročišćenih otpadnih voda u opasnost.

(4) Kod određivanja graničnih vrijednosti emisija otpadnih voda javni isporučitelj vodne usluge mora uzeti u obzir slobodne kapacitete na sustavu javne odvodnje, tj. uređaju za pročišćavanje otpadnih voda.

* 1. *Uvjeti ispuštanja otpadnih voda na područjima na kojima je izgrađen sustav javne odvodnje*

Članak 25.

(1) Prije ispuštanja u sustav javne odvodnje pročišćavaju se otpadne vode (predtretman otpadnih voda):

* + procesnog (tehnološkog) porijekla u kojima koncentracije opasnih i štetnih tvari prekoračuju dopuštene granične vrijednosti emisija otpadnih voda određene pravilnikom o graničnim vrijednosti emisija otpadnih voda ili aktom javnog isporučitelja vodne usluge, preko odgovarajućih uređaja za pročišćavanje;
  + s uređenih površina za pranje vozila, mehaničarskih i bravarskih radionica za popravak motornih i drugih vozila, preko taložnica za krute tvari i odjeljivača lakih tekućina;
  + iz skladišta i pogona koji u svom proizvodnom procesu skladište i/ili koriste ulja masti, boje, lakove, tekuće gorivo, otapala i slične tvari specifično lakše od vode, preko odgovarajućih odjeljivača lakih tekućina;
  + restorana i kuhinja javne ishrane sa sadržajem prekomjerne masnoće, ulja, krutih i plivajućih ostataka hrane, putem odgovarajućih odjeljivača masti i ulja.

(2) Obveznici izgradnje predtretmana dužni su iste redovno održavati i o tome voditi urednu pisanu evidenciju.

Članak 26.

U sustav javne odvodnje ne smiju se ispuštati otpadne tvari koje će same ili u kombinaciji s ostalim otpadnim vodama prouzročiti:

* + nastanak toksične ili eksplozivne atmosfere;
  + koroziju cjevovoda i opreme u sustavu odvodnje;
  + štetan utjecaj na sustav odvodnje i proces obrade na uređaju za pročišćavanje otpadnih voda;
  + štetan utjecaj na ispuštanje te korištenje pročišćenih otpadnih voda i mulja nastalog pročišćavanjem otpadnih voda;
  + iznenadno ili postupno zaustavljanje protoka otpadnih voda u sustavu odvodnje, uslijed velike naslage otpada, sedimenta ili velike količine ulja i masti;
* kvar na crpnoj stanici koji može prouzrokovati aktiviranje sigurnosnih ispusta crpne stanice ili poplavu.

Članak 27.

(1) Fizičke i pravne osobe koje, sukladno članku 25. ove Odluke, moraju imati uređaj za predtretman otpadnih voda obvezne su kontrolirati kvalitetu ispuštene pročišćene otpadne vode putem ovlaštenog laboratorija na pokazatelje prema pravilniku kojim se uređuju granične vrijednosti emisija otpadnih voda.

(2) Zahvaćeni uzorak otpadne vode mora biti reprezentativan.

(3) Fizičke i pravne osobe iz stavka 1. ovoga članka dužne su čuvati analitička izvješća o kvaliteti otpadne vode najmanje 5 godina od dana uzorkovanja.

(4) Na zahtjev javnog isporučitelja vodne usluge, fizičke i pravne osobe iz stavka 1. ovoga članka dužne su analitička izvješća o kvaliteti otpadne vode dostaviti javnom isporučitelju vodne usluge.

(5) Na zahtjev javnog isporučitelja vodne usluge, fizičke i pravne osobe iz stavka 1. ovoga članka dužne su nadležnim osobama javnog isporučitelja vodne usluge omogućiti uzorkovanje i kontrolu otpadne vode na mjestu ispuštanja u javni sustav odvodnje te uvid u stanje održavanja uređaja predtretmana korisnika, naročito ukoliko kakvoća otpadne vode na priključku ne zadovoljava ili je utvrđen neki drugi poremećaj u sustavu javne odvodnje nakon priključka.

* 1. *Uvjeti ispuštanja otpadnih voda na područjima na kojima nije izgrađen sustav javne odvodnje*

Članak 28.

Na područjima na kojima nije izgrađen sustav javne odvodnje, otpadne se vode ispuštaju u sabirnu ili septičku jamu odnosno preko odgovarajućeg uređaja za pročišćavanje otpadnih voda u prijemnik sukladno uvjetima utvrđenim u Tablici 1. ove Odluke.

**Tablica 1**.: Minimalni uvjeti ispuštanja biorazgradivih otpadnih voda na područjima na kojima nije izgrađen sustav javne odvodnje\*

|  |  |  |  |  |  |
| --- | --- | --- | --- | --- | --- |
| **Otpadna voda** | **Opterećenje (ES)** | **Izvan zone** | **III. zona** | **II. zona** | **I. zona** |
| **Sanitarna** | *1 - 50* | septička taložnica | septička taložnica | sabirna jama | Zabrana ispuštanja |
| *51 - 2.000* | odgovarajući stupanj pročišćavanja\* | odgovarajući stupanj pročišćavanja\* | - |
| *2.001 – 10.000* | drugi stupanj pročišćavanja\* | drugi stupanj pročišćavanja\* | - |
| *> 10.000 ESN/P* | treći stupanj pročišćavanja\* | treći stupanj pročišćavanja\* | - |
| **Tehnološka**  **biorazgradiva** | *1 - 50* | septička taložnica | septička taložnica | sabirna jama |
| *51 - 2.000* | odgovarajući stupanj pročišćavanja\* | odgovarajući stupanj pročišćavanja\* | sabirna jama |
| *2.001 – 10.000* | drugi stupanj pročišćavanja\* | drugi stupanj pročišćavanja\* | - |
| *> 10.000 ESN/P* | treći stupanj pročišćavanja\* | treći stupanj pročišćavanja\* | - |

\*Uz prethodno detaljno utvrđivanje značajki tla i hidro geoloških značajki područja ispusta i pod uvjetom da je ispuštanje van zone otežano i sukladno Pravilniku o graničnim vrijednostima emisija otpadnih voda (čl. 7 i 9).

Članak 29.

Septičke taložnice i sabirne jame, odnosno uređaj za pročišćavanje otpadnih voda moraju biti izgrađeni sukladno uvjetima utvrđenim u propisima kojima se uređuje gradnja, uvjetima određenim u aktima kojima se odobrava gradnja te odredbama ove Odluke.

Članak 30.

(1) U septičke taložnice mogu se ispuštati sanitarne otpadne vode i biorazgradive tehnološke otpadne vode.

(2) Uvjeti ispuštanja otpadnih voda u sustav javne odvodnje primjenjuju se i na ispuštanje otpadnih voda u sabirne jame.

Članak 31.

Oborinske i površinske vode ne smiju se ispuštati u septičke taložnice i sabirne jame.

Članak 32.

Nije dozvoljeno ispuštanje sadržaja septičkih taložnica i sabirnih jama po javnim i drugim površinama, niti u sustav javne odvodnje.

Članak 33.

Septičke taložnice i sabirne jame moraju imati otvor za čišćenje, crpljenje i odvoz otpadne vode te uzimanje uzoraka za kontrolu kakvoće otpadnih voda, te isti mora biti zatvoren poklopcem minimalnih dimenzija 60x60 cm.

Članak 34.

Septičke taložnice i sabirne jame prazni javni isporučitelj vodne usluge, odnosno pravna ili fizička osoba koja ima koncesiju za pružanje javne usluge čišćenja septičkih i sabirnih jama (nadalje: Koncesionar) o trošku vlasnika.

Članak 35.

Javni isporučitelj vodne usluge vodi evidenciju čišćenja sabirnih jama na području na kojem pruža navedenu uslugu.

1. PODACI O NADLEŽNOSTIMA ODRŽAVANJA SUSTAVA JAVNE ODVODNJE

Članak 36.

Komunalne vodne građevine za javnu odvodnju održava javni isporučitelj vodne usluge, prema Planu održavanja, na način da su iste trajno u stanju funkcionalne sposobnosti.

1. UVJETI ODRŽAVANJA BIOLOŠKIH UREĐAJA ZA PROČIŠĆAVANJE SANITARNIH OTPADNIH VODA, ODRŽAVANJA I PRAŽNJENJA SABIRNIH I SEPTIČKIH JAMA

Članak 37.

(1) Septičke taložnice i sabirne jame te uređaj za pročišćavanje sanitarnih otpadnih voda dužni su održavati vlasnici istih o svom trošku.

(2) Septičke taložnice i sabirne jame moraju se redovito prazniti kako bi se osigurala njihova funkcionalnost.

Članak 38.

Fizičke osobe koje su vlasnici malih uređaja za pročišćavanje sanitarnih otpadnih voda dužne su održavati iste temeljem ugovora s proizvođačem ili isporučiteljom uređaja, odnosno putem druge pravne ili fizičke osobe osposobljene za održavanje tih uređaja.

Članak 39.

(1) Fizičke i pravne osobe koje su vlasnici malih uređaja za pročišćavanje sanitarnih otpadnih voda obvezne su kontrolirati kvalitetu ispuštene pročišćene otpadne vode.

(2) Uzorkovanje i analizu kvalitete otpadne vode obavlja ovlašteni laboratorij na ulazu i izlazu iz uređaja uzimanjem trenutnog uzorka koji se analizira na sljedeće pokazatelje: KPKcr, BPK**5**, ukupna suspendirana tvar i pH. Zahvaćeni uzorak otpadne vode mora biti reprezentativan.

(3) Fizičke i pravne osobe iz stavka 1. ovoga članka dužne su čuvati analitička izvješća o kvaliteti otpadne vode najmanje 5 godina od dana uzorkovanja.

Članak 40.

Sadržaj viška mulja iz malih bioloških uređaja za pročišćavanje otpadnih voda prazni i odvozi ovlaštena osoba (javni isporučitelj vodne usluge ili Koncesionar) na stanicu za prihvat sadržaja septičkih i sabirnih jama (fekalna stanica).

Članak 41.

(1) Septičke taložnice i sabirne jame moraju se nalaziti na mjestu do kojega je omogućen pristup posebnim vozilima za pražnjenje sadržaja jame.

(2) Visinska razlika od dna sabirne jame do mjesta pristupa vozila iz prethodnog stavka ne smije biti veća od 3 m.

(3) Udaljenost od ulaznog okna u sabirnu jamu do mjesta pristupa vozila iz stavka 1. ovog članka ne smije biti veća od 10 m.

Članak 42.

Javni isporučitelj vodne usluge u slučaju procjene da se radi o sadržaju koji sadrži opasne ili štetne tvari koje mogu poremetiti rad uređaja za pročišćavanje otpadnih voda ili onečistiti prijemnik, ispitati će kvalitetu sadržaja septičkih i sabirnih jama na fizikalno-kemijske i kemijske pokazatelje prije preuzimanja istog.

Članak 43.

Sadržaj sabirnih jama te višak mulja iz malih bioloških uređaja za pročišćavanje sanitarnih otpadnih voda prazne se na uređaju za pročišćavanje otpadnih voda putem stanice za prihvat sadržaja septičkih i sabirnih jama, a u skladu sa dnevnim kapacitetom uređaja za pročišćavanje otpadnih voda:

* UPOV Delnice

Članak 44.

(1) Pravne osobe - vlasnici, odnosno drugi zakoniti posjednici internog sustava odvodnje otpadnih voda dužni su u roku od 5 godina od dana stupanja na snagu Pravilnika o tehničkim zahtjevima za građevine odvodnje otpadnih voda, kao i rokovima obvezne kontrole ispravnosti građevina odvodnje i pročišćavanja otpadnih voda (“Narodne novine“ broj 3/11) iste podvrgnuti kontroli ispravnosti na svojstvo vodonepropusnosti, strukturalne stabilnosti i funkcionalnosti.

(2) Nakon roka iz stavka 1. ovog članka vlasnici internih sustava za odvodnju otpadnih voda dužni su provoditi kontrolu ispravnosti na svojstva iz stavka 1. ovog članka svakih 8 godina.

(3) Pravne osobe - vlasnici, odnosno drugi zakoniti posjednici internog sustava odvodnje otpadnih voda kontrolu ispravnosti iz stavka 1. i stavka 2. ovog članka dužni su obavljati putem osobe koja ispunjava uvjete za obavljanje posebne djelatnosti za potrebe upravljanja vodama iz članka 220. točka 6. Zakona o vodama (“Narodne novine“ broj 153/09, 130/11, 56/13, 14/14 i 46/18), tj. za posebnu djelatnost – ispitivanje vodonepropusnosti građevina za odvodnju i pročišćavanja otpadnih voda, koja posjeduje rješenje o ispunjenju posebnih uvjeta za obavljanje djelatnosti izdanog od nadležnog Ministarstva RH iz članka 221. st. 2. navedenog Zakona o vodama.

Članak 45.

(1) Fizičke osobe – vlasnici, odnosno drugi zakoniti posjednici malih uređaja za pročišćavanje otpadnih voda dužni su ih održavati posredstvom isporučitelja vodne usluge javne odvodnje i posredstvom ovlaštenog servisera za elektrostrojarski dio uređaja.

(2) Fizičke osobe – vlasnici, odnosno drugi zakoniti posjednici nekretnine dužni su posjedovati i čuvati, te na zahtjev osobe ovlaštene za nadzor primjene ove Odluke dati na uvid, pregledni nacrt interne odvodnje i pročišćavanja otpadnih voda predmetnog objekta. Nacrt mora biti u mjerilu 1:100 ili 1:50.

(3) Fizičke osobe – vlasnici, odnosno drugi zakoniti posjednici nekretnine dužne su svakih trinaest godina vizualno pregledati interni sustav odvodnje i pročišćavanja otpadnih voda.

(4) Vizualni pregled sukladno normi HRN EN 13508-2 treba napraviti ispitni laboratorij akreditiran od Hrvatske akreditacijske agencije prema normi HRN EN ISO/IEC 17025. Ispitni laboratorij je dužan rezultate pregleda predati u obliku Izvješća koji vlasnik, odnosno drugi zakoniti posjednik nekretnine mora čuvati do izrade slijedećeg Izvješća.

(5) Rok za usklađenje s odredbama ovog članka je 2 godine od dana objave ove Odluke u Službenim novinama \_\_\_\_\_\_.

1. OBVEZA PRIKLJUČENJA

Članak 46.

Na područjima na kojima je izgrađen sustav javne odvodnje, vlasnik građevine odnosno druge nekretnine ili drugi zakoniti posjednik građevine ili druge nekretnine dužan je priključiti svoju građevinu odnosno drugu nekretninu na sustav javne odvodnje sukladno važećoj Odluci o priključenju građevina i drugih nekretnina na sustav javne odvodnje Općine Mrkopalj te Općim i tehničkim uvjetima isporuke vodne usluge javne odvodnje.

Članak 47.

Vlasnik građevine odnosno drugi zakoniti posjednik građevine dužan je, sa priključenjem svoje građevine ili druge nekretnine na sustav javne odvodnje, sve dosadašnje instalacije, uređaje i građevine koji se više neće koristiti staviti izvan funkcije u roku od tri mjeseca od dana priključenja.

1. NAČIN I UVJETI DAVANJA KONCESIJE ZA PRAŽNJENJE SABIRNIH I SEPTIČKIH JAMA

Članak 48.

Usluge pražnjenja, odvoza i zbrinjavanja otpadnih voda iz sabirnih jama vrši isporučitelj usluge javne odvodnje ili pravna/fizička osoba temeljem ugovora o koncesiji koji je sklopljen sukladno Zakonu o vodama i Zakona o koncesijama.

Članak 49.

Odvoz i zbrinjavanje otpadnih voda iz sabirnih jama koje nisu prethodno pročišćene do propisanog stupnja odvozi i zbrinjava na propisani način tvrtka ovlaštena za zbrinjavanje otpada.

1. NADZOR

Članak 50.

Inspekcijski nadzor nad primjenom odredaba ove Odluke provodi državna vodopravna inspekcija ustrojena u ministarstvu nadležnom za vodno gospodarstvo.

Članak 51.

U cilju osiguranja primjene ove Odluke, tijelo državne uprave nadležno za poslove sanitarne inspekcije može poduzimati određene mjere sukladno zakonu kojim se uređuju vode.

Članak 52.

Fizička ili pravna osoba, kao i odgovorna osoba u pravnoj osobi koja djeluje suprotno odredbama ove Odluke i time prouzroči materijalnu štetu (zagađenje okoliša ili oštećenja na kanalima, objektima i ostalim građevinama sustava javne odvodnje) snosi materijalnu odgovornost.

Troškove popravka oštećenja te sanacija i nadoknade šteta iz stavka 1. ovog članka snosi fizička ili pravna osoba koja ih je prouzročila.

1. PREKRŠAJNE ODREDBE

Članak 53.

Novčanom kaznom u iznosu 10.000,00 kuna kaznit će se za prekršaj pravna osoba ako:

* ne prikuplja i ne odvodi komunalne otpadne vode razdjelnim sustavom ( članak 16. Odluke),
* ne pridržava se odredaba o uvjetima ispuštanja otpadnih voda u sustav javne odvodnje (članak 25. i 26. Odluke)
* ne omogući nesmetani pristup do priključnog okna ovlaštenim osobama javnog isporučitelja vodne usluge (članak 12. Odluke),
* ne održava sustav interne odvodnje u ispravnom stanju (članak 13. Odluke),
* ne obavlja redovne analize sastava i svojstava otpadnih voda putem ovlaštenog laboratorija na način utvrđen člankom 27. (članak 27. Odluke)
* ne prazni redovito septičke ili sabirne jame (članak 39. stavak 2. Odluke)
* nije stavio van funkcije instalacije, uređaje ili građevine na način propisan u članku 47 ili nije dopustio javnom isporučitelju vodne usluge kontrolu istog
* nije pristupio obvezama priključenja sukladno odredbama članka 46. Odluke

Za prekršaj iz stavka 1. ovog članka kaznit će se odgovorna osoba u pravnoj osobi novčanom kaznom u iznosu 1.500,00 kuna.

Za prekršaj iz stavka 1. ovog članka kaznit će se fizička osoba novčanom kaznom u iznosu 1.500,00 kuna.

1. PRIJELAZNE I ZAVRŠNE ODREDBE

Članak 54.

Sastavni dio ove Odluke je Prilog 1. - Pregledna karta područja jedinice lokalne samouprave sa označenom aglomeracijom.

Članak 55.

Danom stupanja na snagu ove Odluke prestaje važiti Odluka o odvodnji i pročišćavanju otpadnih voda Općine Mrkopalj („Službene novine Primorsko-goranske županije“ br. \_\_\_\_\_\_\_\_\_\_.

Članak 56.

Ova Odluka stupa na snagu osmoga dana od dana objave u „Službenim novinama \_\_\_\_\_\_\_\_“.

KLASA:

URBROJ:

Mrkopalj,